Verhoudings in jou lewe
Elke mens staan in vele verhoudings in sy lewe. Dit begin met huweliksverhoudings, gesinsverhoudings, werksverhoudings, vriendskapsverhoudings en nog baie meer. Maar die belangrikste verhouding is sekerlik die verhouding met God.
Gesonde verhoudings is een van die belangrikste bepalers van 'n mens se lewensgeluk. Daarom is dit so belangrik om altyd aan jou verhoudings te werk, of jy 'n groepsmens is of nie. Eerstens gaan dit oor jou verhouding met God. "Jy moet die Here jou God liefhê met jou hele hart en siel en verstand." (Mat 22:34-40). Dit is die grond van jou gesindheid in verhoudinge. As jy respek en eerbied en ontsag vir God het, sal jy ook respek en eerbied vir jou naaste hê wat die tweede gebod in is.
Die res van die verhoudings waarin jy op aarde verkeer, hetsy huweliksverhouding, gesinsverhouding, werksverhouding of vriendskapsverhoudings, moet jy nooit as vanselfsprekend aanvaar nie (vgl Ef 6:1-9). Elke verhouding waarin jy staan moet jy koester en aan werk.
In enige verhouding waarin jy staan, moet jy altyd respek en eerbied vir mekaar hê. Moet ook nie eerbied en respek verwag as jy dit nie gee nie. As jy nie 'n vriend respekteer en uit jou pad gaan om liefde te bewys nie, moet jy ook nie respek en liefde terug verwag nie. Koester jou vriendskappe en dra mekaar op die hande. Wees goed vir mekaar. Laat die vrug van die Gees ook in jou verhoudinge tot uiting kom.
"Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing." (Gal 5:22).
Wat 'n voorreg is dit om vriende te hê by wie jy veilig voel en is. Vriende met wie jy lief en leed kan deel. Vriende wat vir mekaar omgee as dit goed gaan en as dit sleg gaan. Vriende wat mekaar in die liefde van God op die hande dra. Veral vriende met wie jy jou geloof kan deel. Waardeer opnuut die vriendskappe wat jy het, koester dit, en wees goed vir mekaar. Moet nie net van 'n vriendskap voordele verwag nie, maar gee ook aan ander en vorm mekaar tot eer van God.